Document ID: 32009D1001

32009D1001
L 344/46
SLUŽBENI LIST EUROPSKE UNIJE
22.12.2009.
ODLUKA KOMISIJE
od 22. prosinca 2009.
o donošenju, na temelju Direktive Vijeća 92/43/EEZ, drugog ažuriranog popisa područja od značaja za Zajednicu za makaronezijsku biogeografsku regiju
(priopćena pod brojem dokumenta C(2009) 10414)
(2009/1001/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Makaronezijska biogeografska regija iz članka 1. točke (c) podtočke iii. Direktive 92/43/EEZ sastoji se od arhipelaga Azora i Madeire (Portugal) i Kanarskih otoka (Španjolska) u Atlantskom oceanu, na način kako je specificirano biogeografskom kartom koju je 25. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
(2)
U kontekstu procesa koji je pokrenut 1995. godine nužno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Zajednici.
(3)
Početni popis i prvi ažurirani popis područja od značaja za Zajednicu za makaronezijsku biogeografsku regiju u smislu Direktive 92/43/EEZ doneseni su Odlukama Komisije 2002/11/EZ (2) i 2008/95/EZ (3). Na temelju članka 4. stavka 4. i članka 6. stavka 1. Direktive 92/43/EEZ, dotična država članica određuje područja s popisa područja od značaja za Zajednicu za makaronezijsku biogeografsku regiju kao posebna područja očuvanja što je prije moguće, a najkasnije u roku od šest godina, ustanovljujući prioritete za očuvanje i potrebne mjere za očuvanje.
(4)
U kontekstu dinamičke prilagodbe mreže Natura 2000, pregledavaju se popisi područja od značaja za Zajednicu. Iz tog je razloga potrebno drugo ažuriranje makaronezijskog popisa.
(5)
S jedne strane, drugo ažuriranje popisa područja od značaja za Zajednicu za makaronezijsku biogeografsku regiju potrebno je da bi se uključila dodatna područja koja su države članice predložile nakon 2006. godine kao područja od značaja za Zajednicu za makaronezijsku biogeografsku regiju u smislu članka 1. Direktive 92/43/EEZ. Obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju se što je prije moguće, a najkasnije u roku od šest godina od donošenja drugog ažuriranog popisa područja od značaja za Zajednicu za makaronezijsku biogeografsku regiju.
(6)
S druge strane, drugo ažuriranje popisa područja od značaja za Zajednicu za makaronezijsku biogeografsku regiju potrebno je da bi se odrazile eventualne promjene podataka vezanih za područja koje su države članice podnijele nakon donošenja početnog i prvog ažuriranog popisa Zajednice. U tom smislu drugi ažurirani popis područja od značaja za Zajednicu za makaronezijsku biogeografsku regiju predstavlja pročišćenu inačicu popisa područja od značaja za Zajednicu za makaronezijsku biogeografsku regiju. Međutim potrebno je naglasiti da se obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju što je prije moguće, a najkasnije u roku od šest godina od donošenja početnog ili prvog ažuriranog popisa područja od značaja za Zajednicu za makaronezijsku biogeografsku regiju, ovisno o tome na koji je popis područje od značaja za Zajednicu uključeno kao takvo prvi put.
(7)
Popise područja predloženih za područja od značaja za Zajednicu za makaronezijsku biogeografsku regiju u smislu članka 1. Direktive 92/43/EEZ države članice proslijedile su Komisiji u razdoblju od studenoga 1997. do listopada 2008. u skladu s člankom 4. stavkom 1. te Direktive.
(8)
Popisi predloženih područja popraćeni su podacima o svakom području, a koji su dostavljeni u obliku utvrđenom u Odluci Komisije 97/266/EZ od 18. prosinca 1996. o obliku podataka o područjima za predložena područja Natura 2000 (4)
(9)
Podaci uključuju najnoviju i konačnu kartu koju su proslijedile dotične države članice, naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
(10)
Na temelju nacrta popisa koji je Komisija sastavila u dogovoru sa svakom od dotičnih država članica, a koji također utvrđuje područja na kojima se nalaze prioritetna prirodna staništa ili prioritetne vrste, potrebno je donijeti drugi ažurirani popis područja odabranih kao područja od značaja za Zajednicu za makaronezijsku biogeografsku regiju.
(11)
Saznanja o postojanju i rasprostranjenosti prioritetnih prirodnih staništa ili prioritetnih vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Iz tog je razloga izvršena ocjena i odabir područja na razini Zajednice uz korištenje najboljih trenutačno raspoloživih podataka.
(12)
Određene države članice nisu predložile dovoljno područja za ispunjavanje zahtjeva Direktive 92/43/EEZ za određena staništa i vrste. Iz tog razloga u odnosu na takva staništa i vrste ne može biti zaključeno da je mreža Natura 2000 potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti drugi ažurirani popis područja koji će biti potrebno revidirati u skladu s člankom 4. Direktive 92/43/EEZ.
(13)
S obzirom da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, nije moguće donijeti zaključak je li mreža Natura 2000 potpuna ili nepotpuna. Popis mora biti revidiran, ako je potrebno, u skladu s člankom 4. Direktive 92/43/EEZ.
(14)
U interesu jasnoće i transparentnosti, Odluka 2009/96/EZ mora biti zamijenjena.
(15)
Mjere predviđene ovom Odlukom u skladu su s mišljenjem Odbora za staništa,
DONIJELA JE OVU ODLUKU:
Članak 1.
Drugi ažurirani popis područja od značaja za Zajednicu za makaronezijsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ nalazi se u Prilogu ovoj Odluci.
Članak 2.
Odluka 2008/95/EZ stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 22. prosinca 2009.

Labels: 12
18
20